	ROMÂNIA 

JUDEŢUL TIMIŞ

MUNICIPIUL   TIMIŞOARA

DIRECTIA DRUMURI SI TRNSPORTURI

SERVICIUL REGLEMENTĂRI TRANSPORTURI URBANE
NR. SC2010-17061/15.07.2010

	APROBAT

PRIMAR

Dr. Ing. Gheorghe Ciuhandu
	[image: image2.png]AAAAAAAAAA






	Bd. C.D. Loga nr. 1, 300030   Timişoara,  tel: +40 256  408 300,  fax:+40 256 493 017 e-mail: primariatm@primariatm.ro  internet: www.primariatm.ro


REFERAT
privind aprobarea Programului de reorganizare şi restructurare al Regiei Autonome de Transport Timişoara,  Regulamentului de organizare şi funcţionare al Regiei Autonome de Transport Timişoara, Organigramei şi Statului de funcţii precum şi desfiinţarea efectivă a unui număr de 409 posturi din cadrul regiei
Prin Hotărârea nr. 92/30.03.2010, Consiliul Local al Municipiului Timişoara a aprobat Organigrama, Statul de funcţii şi Regulamentul de organizare şi funcţionare al Regiei Autonome de Transport Timişoara.

Prin Hotărârea Consiliului Local al Municipiului Timişoara nr. 334/2009 s-au aprobat obiectivele şi criteriile de performanţă ale Regiei Autonome de Transport Timişoara, iar prin Hotărârea Consiliului Local al Municipiului Timişoara nr. 420/24.11.2009 s-au modificat criteriile şi obiectivele de performanţă aprobate prin hotărârea mai sus menţionată.

Unul dintre obiectivele principale aprobate prin H.C.L. nr. 334/2009 era „Analiza şi evaluarea personalului în cadrul Regiei Autonome de Transport Timişoara în vederea restructurării şi reorganizării”, obiectiv care trebuia realizat în anul 2010.

Astfel, prin adresa înregistrată cu nr. RE2010-004582/15.07.2010 la Primăria Municipiului Timişoara, Regia Autonomă de Transport Timişoara a înaintat „Programul de reorganizare şi restructurare al Regiei Autonome de Transport Timişoara”, program care conţine următoarele anexe:

1. Organigrama R.A.T.T.
2. Statul de funcţii al R.A.T.T.
3. Regulamentul de organizare şi funcţionare al R.A.T.T.
Programul de reorganizare şi restructurare al Regiei Autonome de Transport Timişoara cu anexele aferente, precum şi desfiinţarea efectivă a unui număr de 409 posturi din cadrul regiei, a fost aprobat de către Consiliul de Administraţie al acesteia, în data de 13.07.2010 prin Hotărârea nr. 80.

Potrivit Programului de reorganizare şi restructurare, întocmit de Regia Autonomă de Transport Timişoara măsurile privind eficientizarea, reorganizarea şi restructurarea activităţii regiei au în vedere următoarele aspecte:
· reducerea cheltuielilor prin reducerea consumurilor de energie electrică la tramvaie şi troleibuze, reducerea consumurilor de combustibil la autobuzele destinate transportului în comun, reducerea altor cheltuieli materiale, în special a celor aferente atelierelor de piese de schimb, service şi întreţinere;

· creşterea veniturilor prin schimbarea actualului sistem de tarifare cu un altul folosind sistemul modern de tiketing, care asigură cuantificarea corectă a călătorilor şi reducerea fraudelor, prin îmbunătăţirea sistemului de informare a călătorilor prin sisteme de afişaj digital în vehicule şi în staţii, precum şi prin diverse postere şi pliante, care să permită cunoaşterea şi vizualizarea rapidă a traseelor si a graficelor orare, prin utilizarea sistemului de monitorizare a încărcării mijloacelor de transport cat mai eficient pe baza datelor puse la dispoziţie, prin promovarea şi extinderea sistemului de reglementare a circulaţiei pe căi rezervate pentru mijloacele  de  transport public de persoane  şi  în  special  pentru  tramvaie,  pe  măsura  punerii  în funcţiune  a  noilor  linii,  corelat  şi  cu  un  sistem  integrat  de  acordarea  priorităţii  la semafoare pentru tramvaie, troleibuze şi autobuze, prin creşterea vitezei medii de circulaţie prin măsurile prevăzute mai sus, dar şi prin creşterea numărului de linii expres paralele cu traseele normale, care să funcţioneze în perioadele de vârf ale traficului sau în zonele aglomerate pe tot parcursul zilei,  prin sporirea confortului în vehicule şi asigurarea condiţiilor comode de urcare şi coborâre, inclusiv pentru bolnavi şi persoane cu handicap, măsură prevăzută în normele europene pentru transportul în comun;
· atragerea de călători de la alte tipuri  de transport;

· asigurarea unui raport optim între numărul de călători transportaţi şi parcursul mijloacelor de transport, respectiv maximizarea numărului de călători transportaţi şi minimizarea parcursului mijloacelor de transport.
Obiectivele strategice actuale ale activităţii Regiei Autonome de Transport sunt următoarele:

· Menţinerea şi îmbunătăţirea unui Sistem de Management Integrat Calitate – Mediu - Sănătate şi Securitate.

· Creşterea eficienţei transportului public de călători, printr-un grad de realizare a graficelor de peste 98%.

· Creşterea indicatorului de satisfacţie client cu 2% pe an.

· Realizarea de minim de 10 ore/an instruire şi autoinstruire a fiecărui angajat. 

· Întărirea imaginii regiei prin asigurarea şi menţinerea conformităţii cu reglementările în domeniu.

· Menţinerea pe piaţa oraşului Timişoara cu extindere ca operator regional. 

· Asigurarea unui parc bun de exploatare de mijloace de transport în comun prin realizarea unei mentenanţe conform cerinţelor tehnice, urmărind realizarea unui coeficient de stare tehnică a parcului (CST) de minim70%.

· Investiţii în retehnologizare şi infrastructură.

· Preluarea în totalitate a obiectivelor şi criteriilor de performanţă stabilite de către Primăria Municipiului Timişoara prin hotărâri ale Consiliului Local Timişoara şi realizarea acestora la nivel maxim.

· Îmbunătăţirea continuă a calităţii serviciilor furnizate clienţilor prin reînoirea parcului de troleibuze prin achiziţia de troleibuze noi în continuare şi a  parcului de autobuze prin achiziţia de 30 autobuze articulate noi, respective achiziţia de tramvaie noi.

· Reciclarea deşeurilor.

· Prevenirea poluării mediului şi solului.

· Analiza periodică a politicii, obiectivelor şi programului de management şi stabilirea gradului de adecvare.

· Realizarea unei culturi a calităţii şi a unei mentalităţi proactive a personalului regiei  şi a celor ce lucrează în numele nostru, în ceea ce priveşte protecţia mediului înconjurător şi securitatea în muncă.

· Îmbunătăţirea condiţiilor de muncă ale personalului angajat, fidelizarea angajaţilor.
· Dezvoltarea acţiunilor cultural sociale la complexul de agrement propriu al regiei pentru toţi angajaţi prin programe lunare de recuperare a potenţialului de muncă, împreună cu sindicatele legal constituite.
Analiza structurii organizaţionale actuale şi a documentelor relevă necesitatea revizuirii acestora şi armonizarea lor cu structurile practicate în ţările Uniunii Europene pentru companiile de transport public de persoane. Astfel, se va ţine cont de următoarele aspecte:
· necesitatea reconfigurării structurii organizaţionale în funcţie de stadiul de dezvoltare al companiei şi strategia sa de dezvoltare;

· crearea sau reorientarea compartimentelor de strategie, dezvoltare şi planificare tehnică, dar şi a celor de marketing şi vânzări către proiecte de modernizare, cu promovarea echipamentelor şi tehnologiilor digitale;

· introducerea unor sisteme integrate de management, asistate de produse informatice moderne de tip ERP (Enterprise Ressource Planning), care să asigure baze de date relaţionale şi să permită, atât optimizarea reţelei TP, cât şi soluţii viabile de organizare a transportului  cu  tramvaie, troleibuze şi autobuze, în variante flexibile în funcţie de cerinţele călătorilor, dar şi eficiente din punct de vedere financiar.

· înfiinţarea unor compartimente şi activităţi noi, legate pe de o parte de noile tehnologii digitale pentru monitorizare trafic, tiketing şi prioritizarea circulaţiei mijloacelor de transport public şi pe de  altă parte asigurarea eficienţei prin aplicarea metodelor moderne de controlling şi bugetare a activităţilor pe Centre de Costuri/Profit.

Proiectarea variantei optime de sistem organizatoric şi structură organizaţională, reprezintă o cerinţă esenţială în managementul modern. Prin aplicarea acestui principiu s-a realizat organigrama care corespunde noilor cerinţe ale strategiei regiei. În  această  organigramă  au  fost  evidenţiate  compartimentele şi/sau  activităţile, ca urmare a cerinţelor impuse sistemului informaţional integrat al regiei.
Urmare firească a restructurării tehnice şi tehnologice la nivelul regiei este restructurarea organizatorică. Structura organizaţională, adaptată la noile cerinţe tehnice şi tehnologice, este mult mai flexibilă, bazată pe cele două mari centre de costuri: Direcţia Transport Electric şi Direcţia Transport Auto, celelalte departamente asigurându-le suportul necesar bunei funcţionări. Prin reducerea numărului de nivele ierarhice se realizează un flux al informaţiei rapid şi eficient, evitându-se dubla comandă şi suprapunerea de responsabilităţi. Diminuându-se numărul de funcţii de conducere, prin comasarea unor activităţi asemănătoare se realizează o managerizare a activităţii coerentă, fără sincope, astfel încât mesajul board-ului să rămână intact şi de asemenea se realizează o reducere a cheltuielilor salariale.  

Programul de reorganizare şi restructurare a regiei prezentat, are scop final redresarea financiară a regiei şi transformarea acesteia într-un operator de transport eficient prin atingerea unui raport optim între personalul de bord şi total personal, astfel încât activitatea de prestator de servicii de transport public de persoane să se desfăşoare cu un nivel cât mai scăzut al subvenţiilor de la bugetul local. Raportul optim între personalul de bord şi rest de personal al unui operator de transport eficient este de 1 la 1. Menţionăm că la nivelul regiei, cheltuielile cu personalul au ponderea principală în structura cheltuielilor de exploatare şi reprezintă  aproximativ 60% din totalul acestora. 

Propunerile de reorganizare şi restructurare a activităţii, cu desfiinţarea efectivă a unui număr de 409 de posturi se vor concretiza prin modificările organizatorice prevăzute în organigramă,  R.O.F. şi statul de funcţii.
Având în vedere cele prezentate propunem spre aprobare Programul de reorganizare şi restructurare al Regiei Autonome de Transport Timişoara (Anexa 1), Regulamentul de organizare şi funcţionare al Regiei Autonome de Transport Timişoara (Anexa 2), Organigrama (Anexa 3) şi Statul de funcţii (Anexa 4), precum şi desfiinţarea efectivă a unui număr de 409 posturi din cadrul regiei.

